Source: https://www.jogiforum.hu/hirek/36249
Timestamp: 2019-11-14 06:11:33
Document Index: 34245307

Matched Legal Cases: ['bíróság ', 'bíróság ', 'bíróság\n', 'bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A gyülekezési törvényt érintő alaptörvény-ellenes mulasztás megállapítása - Az Alkotmánybíróság határozata | hírek | Jogi Fórum ﻿
A gyülekezési törvényt érintő alaptörvény-ellenes mulasztás megállapítása - Az Alkotmánybíróság határozata
2016.07.12. Jogi Fórum / Alkotmánybíróság
Az Alkotmánybíróság 2016. július 12-én, nyilvános tárgyaláson kihirdetett határozatában mulasztásban megnyilvánuló alaptörvény-ellenességet állapított meg, mert a törvényalkotó nem szabályozta a gyülekezéshez való alapjog és a magánszférához való alapjog kollíziója esetén az ütköző alapjogok feloldásának szempontjait és annak eljárási kereteit. Az Alkotmánybíróság ezért felhívta az Országgyűlést, hogy jogalkotási kötelezettségének 2016. december 31-ig tegyen eleget. Az Alkotmánybíróság ezzel egyidejűleg megállapította, hogy a Fővárosi Közigazgatási és Munkaügyi Bíróság 5.Kpk.46.622/2014/2. számú végzése nem alaptörvény-ellenes, ezért az annak megsemmisítésére irányuló alkotmányjogi panaszt elutasította.
Az indítványozó 2014. december 19-re egész napos tüntetéssorozatot jelentett be Budapest különböző helyszínein történő statikus gyülekezés, valamint az egyes helyszínek közötti felvonulásra. A rendőrség a bejelentést tudomásul vette, de három helyszín tekintetében tiltó határozatot hozott, melyet a bíróság is helyben hagyott. Alkotmányjogi panaszában az indítványozó úgy vélte, hogy a gyülekezés betiltása az érintett helyszíneken megalapozatlan és indokolatlan volt, ezért sérti a gyülekezési szabadságot.
Az Alkotmánybíróság az alkotmányjogi panaszt elutasította. A testület megállapította, hogy a demonstráció megtartását egyes helyszíneken megtiltó döntésében a rendőrség és a bíróság kibővítette a gyülekezési törvényben szereplő előzetes tilalmi okokat a feloszlatási okok között szereplő „mások jogai sérelmének” tilalmával. Az Alkotmánybíróságnak arra kellett az ügy elbírálása során választ adnia, hogy ez az eljárás alaptörvény-ellenes volt-e.
Az Alkotmánybíróság megállapította, hogy a gyülekezési jog gyakorlása korlátjaként a gyülekezési törvényben tételesen felsorolt tiltó okok ilyen módon való kibővítésére a vizsgált esetben azért került sor, mert a jogalkalmazók alapjogi kollízióval szembesültek, melyet megpróbáltak jogértelmezéssel feloldani. Az Alkotmánybíróság a vizsgált ügy összes körülménye alapján úgy ítélte meg, hogy a rendőrségi és bírósági döntés nem alaptörvény-ellenes, ezért az indítványt elutasította. Az Alkotmánybíróság a döntésénél figyelembe vette, hogy az indítványozónak lehetősége volt a dinamikus felvonulás többi (tiltással nem érintett) helyszínén a demonstráció megtartására és véleménye szabad kifejtésére, ezért nem sérült aránytalan mértékben a békés gyülekezéshez való joga.
Az Alkotmánybíróság figyelembe vette továbbá azt is, hogy a jogalkalmazó szervek által felismert alapjogi konfliktus feloldásának a törvényi szabályai a jogalkalmazói döntések időpontjában hiányoztak és hiányoznak jelenleg is, ezért alaptörvény-ellenes jogi helyzet áll fenn. Konkuráló alapjogi helyzetek alakulhatnak ki a békés gyülekezés gyakorlása során a gyülekezési jogukat gyakorló és a gyülekezés helyszínén tartózkodó más személyek között is (pl. a mozgásszabadság, a magánszférához való jog vonatkozásában), amelyeket a megfelelő szabályok megalkotásával és alkalmazásával fel kell oldani.
Az Alkotmánybíróság döntése értelmében a mulasztás megszüntetése során a törvényhozónak figyelembe kell venni azt, hogy egyik érintett alapjog lényeges tartalma sem korlátozható, továbbá arra kell törekedni, hogy a konkuráló alapjogi pozíciók az arányosság elvének megfelelően kíméletes kiegyenlítésre, méltányos egyensúlyba kerüljenek.
A határozathoz Salamon László és Stumpf István alkotmánybírók különvéleményt, Czine Ágnes alkotmánybíró párhuzamos indokolást csatoltak.
Az Alkotmánybíróság határozatának teljes szövege elérhető az Alkotmánybíróság honlapján.
Budapest, 2016. július 12